Os Cantóns

Os Cantóns é o nome que recibe unha das principais avenidas da cidade da Coruña, situada no barrio da Pescaría e formada por dous tramos diferenciados no nomenclátor: o Cantón Grande e o Cantón Pequeno. O Cantón Grande comeza no cruzamento da rúa Real coa rúa Nova e a avenida da Mariña e vai ata a rúa Santa Catarina, onde pasa a se denominar Cantón Pequeno ata chegar á praza de Mina, punto de confluencia entre as rúas Juana de Vega, Compostela e Sánchez Bregua, continuación natural esta última da avenida que conforman os dous Cantóns. Durante todo este percorrido, os Cantóns están delimitados na beira sur polos xardíns de Méndez Núñez.

 Historia 
miniatura|esquerda|Vista dos Cantóns a finais do século XIX por José Sellier.
No edificio situado no número 13 do Cantón Grande faleceu o xeneral Sir John Moore.

En 1820-1823, 1840-1874 e 1932-1936 o Cantón Grande recibiu o nome de Cantón de Porlier e o Pequeno o de Cantón de Lacy. En 1943 foron bautizados como Cantóns de José Antonio.

O Camiño Inglés atravesa os Cantóns, procedente da igrexa de Santiago.

 Institucións e comercios 
En 1920 inaugurouse o Teatro Linares Rivas nun edificio modernista de Leoncio Bescansa. Foi derribado en 1940 para a construción do Cine Avenida.

No primeiro piso do número 14 (derruído en 1977) do Cantón Grande estivo a sede do Casino Republicano.

Pola súa situación céntrica foi sede de numerosos bancos e fundacións.

 Arquitectura 
miniatura|Obelisco.
A arquitectura dos Cantóns modificouse enormemente dende a construción do Banco Pastor en 1925. Existen na rúa edificios destacados, algúns deles catalogados. No Cantón Grande sitúanse:

 Nº 3, Fundación ONCE, de Sebastián Mateu, Gilbert Barbany (década de 1990).
 Nº 4, Banco Santander, de arquitectura franquista inspirada no Neoclasicismo (década de 1950).
 Nº 5, Edificio Granada, edificio para o Banco de Granada deseñado por José María García de Paredes (1974-1980).
 Nº 7, Cine Avenida, de Rafael González Villar (1941), edificio racionalista.
 Nº 8, Sede de Afundación, de Nicholas Grimshaw (2006).
 Nº 9, Sede da Fundación Barrié, de Gerardo Salvador Molezún, Ramón Vázquez Molezún e Rafael Olaquiaga (1990).

No Cantón Pequeno:
 Sede do Banco Pastor, de Antonio Tenreiro e Peregrín Estellés (1922-1925). Edificio de 40 metros de altura inspirado na Escola de Chicago con detalles art déco. Foi o edificio máis alto de España ata 1929.
 Nº 15-17, sede de The Anglo-South American Bank, de Eduardo Rodríguez-Losada Rebellón (1925).
 Nº 18-21, sede do Banco de La Coruña, de Leoncio Bescansa (1925).
 Nº 22, de Pedro Mariño (1926).
 Nº 26, de Eduardo Rodríguez-Losada Rebellón (1915).

Ademais, no Cantón Grande está o Obelisco en honra de Aureliano Linares Rivas, de Gabriel Vitini Alonso, con base de Antonio de Mesa (1895).

 Galería de imaxes 

 Notas 

 Véxase tamén 

 Bibliografía 


 Ligazóns externas 
 Historia da Zona Obelisco 
 Plano dos Cantóns (1879)
 La casa del Cantón

Categoría:Rúas da Coruña